Enesereflektsioon

Juba päris väikese tüdrukuna tundsin ma sügavat huvi õppimise ja õpetamise vastu.

See kutsumus tuleb esile minust endast, algselt mängisin ma kooli ning kooliõpetajat nukkude ja karudega. Nuputasin välja põnevaid töölehti ja tegevusi, et jagada tarkuseid oma armsatele mänguloomadele. Ilmselt mängib siin suurt rolli esivanemate, lähisugulaste ja ema eeskuju, kes kõik on olnud seotud kooli, hariduse ja õpetamisega. Ema poolses suguvõsas on olnud Põlula kooli direktor, tantsuõpetaja, muusikapedagooge ning ema lasteaia- ja kooli õpetaja. Isa poolne suguvõsa on olnud seotud keele- ja kirjanduse valdkonnaga. (tunnustatud ja tuntud teadlaste näol). Seega teadsin ma päris varakult, millise elukutse teekonna esindaja minust saab. Vaikselt asusin ma realiseerima oma lapsepõlve unistusi, mis täitusid alles 2005. aastal mu esimeses töökohas Turba Gümnaasiumis, kus toona märkas minu potentsiaali õpetajana direktor Viktor Juhanson. Üsna varsti suunati mind omandama õpetaja kutset Tallinna Ülikooli .Läbisin edukalt Kutseaasta Tugiprogrammi kestvusega 160 tundi. Peale Tugiprogrammi edukat läbimist saigi minust nooremõpetaja. Turba Gümnaasiumis töötasin ma algselt huvijuhina, ringide juhendajana, asendusõpetajana ning pikapäevarühma õpetajana. Suundudes õpetaja maastikule olin ma alati innustunud õpetaja, kes on oma õpilaste jaoks alati olemas. Õpetajana saad sa edasi anda oma südamesoojust, väärtusi, õpetusi – mis on esmaseks ja peamiseks loomeallikaks väikse inimese isiksuse loomisel. Mind alati huvitanud aktiivõppe suund, mille läbi olen suutnud tekitada oma õpilastes sügavat huvi õppimise vastu. Võimalusel panen lapsed alati ise käega katsuma, kirjutama, tunnetama, sest läbi meelte me omandame õpitut palju kiiremini.

Minu jaoks on väga oluline, et koolis oldud aeg on õpilase jaoks emotsionaalselt pingevaba ning laps tunneks end koolis olles turvaliselt. Peamine soov on see, et õpilase silmad säraksid ning ta ei tunneks hirmu algava koolipäeva ees. Hea sõna, südamesoojus ja usk oma õpilastesse. Usk isegi siis, kui su õpilasel esineb mõningaid raskusi õppeainete omandamisel. Oluline on märgata ka väikeseid edusamme ja neid tunnustada ning tunda siirast rõõmu ka nende väikeste saavutuste üle. Need on väärtused, sisemised hoiakud, mida pole võimalik õppida, küll aga saame me seda teadmiste pagasit peegeldada ning kanda edasi oma õpilastele. Oma õppe – ja kasvatustegevused on lapsekesksed, mis tuginevad aktiivõppe meetodisest nii omandab laps õpitut kõige paremini ning seeläbi võime kindlad olla, et õpitu ka kinnistub. Tunnid peavad olema alati põnevad, loovad ning inspireerivad. Ainult sellise metoodikaga saame me tagada huvi õppimise vastu. Oma tegevuste läbiviimisel kasutan ma õpetajana palju loovust, mängulisust, aktiivõpet, avastusõpet ja õuesõpet. Need on need valdkonnad, mis mind ennastki sügavalt kõnetavad. Lastele õpetan igal võimalusel, et õppimine ei toimu ainult koolis vaid ka väljapool kooli, mis annab meile rohkelt võimalusi parimaks enesearenguks. ( huviringid, raamatud, reisimine, rahvusvahelised laagrid, projektid või vahetusõpilaseks olemine). Ainult nii saame me tagada õpilase parima arengu tehes koostööd kodu ja kooliga.

Õpetajana meeldib mulle alati jagada oma vahvaid ideid õpilaste, lastevanemate, õpetajate ja juhtkonnaga. Ma rõõmustan selle üle, et meie klassis töötav abiõpetaja saab osa kõikidest õppetööd puudutavatest hetkedest ning on minu väga suureks abiliseks. Mind rõõmustab seegi, kui psühholoog külastab tundi, analüüsib professionaalselt ning oskuslikult minu tööd õpetajana. Olen õnnelik, et töötan õpetajana armsas ja väikeses Bullerbilikus koolis. Direktor pakub parimaid võimalusi enesetäienduseks, märgates väikseid asju, mille läbi arenen ma tohutult, saamaks veel paremaks õpetajaks, kui praegu olen. Tänasel päeval võin ma julgelt väita, et olen taas leidnud selle õige kooli ja keskkonna, kuhu pühenduda ja anda oma panus Olen väga tänulik, et kogu meie kooli pere, lapsevanemad ja mu enda pere toetab mind sellel õpetajaks saamise teekonnal.

Usun, et minu teekonnal kõige suuremaks õpetajaks on olnud mu enda armsad neli last. Tänu neile olen ma täna jõudnud eripedagoogika valdkonna juurde. Olen õnnelik, et elu võimaldab mul olla ema neljale andekale lapsele, kellest kõigil on oma iseloom ja natuur. Emaks olemine on mulle õpetanud leidma ja märkama oma lastes nende tugevaimaid külgi. Pidevalt lapsi tunnustades ja väärtustades, rõõmustades ka väikeste edusammude üle. See on pagas, mille ma emana, õpetajana kodust kaasa toon ning rakendan igapäevaselt koolielus.